ครั้งแรกของไทย ประมูลหมายเลขทะเบียนรถที่มีลักษณะพิเศษ ทะเบียน “รวย 9999” ประมูลสูงสุด  18,560,000 บาท
นายชยธรรม์ พรหมศร ปลัดกระทรวงคมนาคม กล่าวในโอกาสเป็นประธานในพิธีเปิดการประมูลหมายเลขทะเบียนรถที่มีลักษณะพิเศษ สำหรับรถยนต์นั่งส่วนบุคคลไม่เกินเจ็ดคน ของกรมการขนส่งทางบก เป็นครั้งแรก ว่า กระทรวงคมนาคม มีนโยบายจัดให้มีแผ่นป้ายทะเบียนรถที่มีลักษณะพิเศษ ที่สามารถมีตัวอักษรมากกว่า 2 ตัว หรือมีตัวอักษรผสมสระ หรือวรรณยุกต์ รวมกับหมายเลขทะเบียนไม่เกิน 7 หลัก และให้นำออกเปิดประมูลเป็นการทั่วไป เป็นแนวทางเพิ่มรายได้ให้แก่กองทุนเพื่อความปลอดภัยในการใช้รถใช้ถนน หรือ กปถ. เพื่อนำไปส่งเสริมกิจกรรมทางด้านความปลอดภัยในการใช้รถใช้ถนนให้มีประสิทธิภาพมากยิ่งขึ้น ครั้งแรกมีการนำมาประมูลจำนวน 84 หมายเลข โดย 5 หมายเลขที่ได้รับความนิยมจากผู้ประมูล ได้แก่ หมายเลขทะเบียน “รวย 9999” มีผู้ประมูลร่วมเสนอราคาถึง 424 ครั้ง จนได้ผู้ชนะประมูลในราคา 18,560,000 บาท หมายเลขทะเบียน “รวย 8888 ” มีผู้ประมูลร่วมเสนอราคาถึง 320 ครั้ง จนได้ผู้ชนะประมูลในราคา 11,100,000 บาท หมายเลขทะเบียน “รวย 1 ” มีผู้ประมูลร่วมเสนอราคาถึง 99 ครั้ง จนได้ผู้ชนะประมูลในราคา 8,060,000 บาท หมายเลขทะเบียน “รวย 999” มีผู้ประมูลร่วมเสนอราคาถึง 184 ครั้ง จนได้ผู้ชนะประมูล ในราคา 7,640,000 บาท และหมายเลขทะเบียน “เฮง 8888” มีผู้ประมูลร่วมเสนอราคาถึง 184 ครั้ง จนได้ผู้ชนะประมูล ในราคา 7,050,000 บาท เป็นครั้งแรกในประเทศไทย มีผู้สนใจเข้าร่วมการประมูลอย่างคับคั่ง การเสนอราคาเป็นไปอย่างสนุกสนานตื่นเต้น ล่าสุดมีการประมูลหมายเลขทะเบียนแล้ว 9 หมายเลข มียอดการประมูล 66,110,000 บาท  รายได้ทั้งหมดจะนำเข้ากองทุนเพื่อความปลอดภัยในการใช้รถใช้ถนน (กปถ.) เพื่อนำไปส่งเสริมกิจกรรมด้านความปลอดภัยทางถนน รวมทั้งสนับสนุนเป็นค่าอุปกรณ์ช่วยเหลือผู้พิการที่ประสบภัยจากการใช้รถใช้ถนน